Robert kan vir 'ander' Haaie speel | Netwerk24
Robert kan vir 'ander' Haaie speel
Deur Hendrik Cronjé 28 Oktober 2018 06:00
Die Engelse klubspan Sale Sharks kan met 'n korttermynkontrak met Robert du Preez jr. gou 'n Suid-Afrikaanse ruggraat op agt, nege, tien en twaalf hê.
Robert du Preez tydens die Haaie se halfeindstryd teen die Goue Leeus. Foto: Gallo Images
As Steve Diamond sy sin kry, sal die 25-jarige Du Preez hom eerder vroeër as later ná gister se Curriebeker-eindstryd in die Kaap tussen die Haaie en Westelike Provinsie vir drie maande by die Sale Sharks aansluit.
Dit was die einste Diamond wat Faf de Klerk en Rohan Janse van Rensburg vroeër by die Leeus gaan haal het. Twee SA losvoorspelers, Jono Ross en Josh Strauss, is ook daar.
Diamond se eerstekeuse-losskakel, AJ MacGinty, het 'n skouerbesering. Hy sal vir ongeveer 12 weke buite aksie wees. Die Sale Sharks sukkel tot dusver dié seisoen en is tweede laaste in die Premierliga.
Nog 'n Du Preez, die agtsteman Dan, is in die visier van 'n ander Engelse klubspan – Exeter Chiefs.
Dan, een van die ongelukkigstes wat nie die Bok-toergroep na Europa kon haal nie, kan soos Robert 'n korttermynkontrak sluit, wat beteken dat hy voor die Superreeks terugkeer.